གཞན་ཡང་བོད་ཀྱི་མདོ་སྨད་ཀྱི་ཁྲི་ཀ་དང་དཔའ་རིས་ཕྱོགས་སུ་སྡེ་མིང་དང་ཡུལ་མིང་ལ་སུམ་པ་ཐོགས་པ་དང་།ཡང་ན་ཁོ་བོའི་སྐྱེ་བླ་ཤར་ཕྱོགས་གཉན་དཀར་རི་བོ་ཆེའི་རྒྱབ་ཏུ་སུམ་པའི་རི་ཁྲོད་དང་།དེའི་བདག་འཛིན་དུ་སུམ་པ་ཨ་ལགས་ཟེར་བ་ལྟ་བུ་ཡུལ་གྲུ་འགའ་རེར་བླ་སྤྲུལ་དང་དགོན་པ་དང་རི་ཁྲོད་ཀྱི་མིང་ལ་སུམ་པ་ཐོགས་པ་ཡོད་ལ།དེ་ནི་རྒྱལ་པོའི་བཀའ་ཡི་ཐང་ཡིག་ལས།མོན་བོད་མཚམས་ཀྱི་སྟོང་སྡེ་བཞི་རྣམས་ནི།།མདོ་ཁམས་སྨད་ཀྱི་སྟོང་སྡེ་རུ་པ་རྣམས།།བཀའ་ལ་བཏགས་ནས་ལ་སྟོད་ལུང་པར་བཞག།རྒྱ་བོད་མཚམས་ཀྱི་སྟོང་སྡེའི་སོ་སྲུང་རྣམས།།སུམ་པའི་མི་སྡེ་བཀའ་ལ་བཏགས་ནས་ནི།།མི་ཉག་ཡུལ་དུ་སོ་མཚམས་གཉེར་ལ་བསྐོས།།ཞེས་གསལ་པོར་བཀོད་པ་བཞིན་བོད་བཙན་པོའི་སྐབས་སྟོད་ཀྱི་མི་སྡེ་སྨད་ལ་མངགས་པ་དང་།སྨད་ཀྱི་མི་སྡེ་སྟོད་དུ་འཕོས་པའི་ལོ་རྒྱུས་ཤིན་ཏུ་མང་བས།མདོ་སྨད་ཀྱི་སུམ་པ་ནི་བར་ཁམས་ནས་མདོ་སྨད་དུ་སོ་སྲུང་ལ་ཡོང་བ་དགེ་ཆོས་ཀྱིས་སུམ་ལྷ་དེ་སྔར་བོད་ཁོངས་ཀྱི་རྒྱལ་ཕྲན་ཞིག་གི་ས་ཡིན་པ་ལ།ཁོང་ཚོའི་རིགས་དེ་དེང་སང་ཨ་མདོའི་ཁྲོད་དུ་འདྲེས་ནས་ཡོད།ཅེས་གསུངས་པ་བཞིན་རིགས་དེ་མདོ་སྨད་སྡེ་ཁྲོད་དུ་འདྲེས་པ་ལས་སུམ་པའི་མིང་མ་ཉམས་པར་ད་བར་དུ་བཟུང་ཡོད་པ་ཙམ་ཡིན་པ་ཤེས་དགོས་ལ།ཚུལ་དེ་སུམ་པ་ཡེ་ཤེས་དཔལ་འབྱོར་གྱི་རང་རྣམ་དུའང་།སུམ་པ་ཞེས་བོད་ཀྱིས་བཏགས་པའི་མིང་ཡིན་ཀྱང་རུས་དངོས་ནི་བེའི་ཀྱ་ཞེས་རྒྱ་ལ་གྲགས་ཟེར་ན་ཡང་།རུས་ནི་བོད་ཀྱི་རུས་ཆེན་བཅོ་བརྒྱད་ཀྱི་ནང་གི་སུམ་པ་ཡིན་ཤས་ཆེ་སྟེ།ཕྱོགས་འདིའི་ཁྱུང་ཚ་དང་མར་ཚང་སོགས་ཀྱང་བོད་དབུས་ནས་ཆད་དེ་འོང་བ་ལྟར་རོ།།ཞེས་བཀོད་པ་ལས་ཀྱང་གསལ་པོར་ཤེས་ལ།དེ་མིན་བསྟན་པ་སྔ་དར་སྐབས་ཀྱི་སུམ་པ་རླངས་དཔལ་གྱི་སེང་གེ་དང་།ཕྱི་དར་སྐབས་སུ་སུམ་པའི་མིང་རུས་ཅན་གྱི་མཁས་པ་མང་པོ་བོད་མདོ་དབུས་ཀུན་ཏུ་བྱོན་ཡོད་པ་ནི།བོད་མི་རྣམས་སྟོད་སྨད་ཕར་ཚུར་འདྲེས་ཆེ་བའི་དབང་གིས་སུམ་པའི་མིང་བོད་ཡུལ་གང་སར་ཁྱབ་སོང་བ་ཡིན་པ་མ་གཏོགས།དབུས་སུ་སུམ་པའི་མཁས་པ་བྱོན་པ་ཙམ་གྱིས་དབུས་ཕྱོགས་ནི་སུམ་པའི་ཡུལ་ཡིན་པའི་སྒྲུབ་བྱེད་དུ་མི་འགྲོ་བ་ཤེས་དགོས་སོ།།